“เฟด” ส่งสัญญาณชะลอขึ้นดอกเบี้ย แม้กังวลความผันผวนตลาดเงินหลังเศรษฐกิจโลกหดตัว
“เฟด” ส่งสัญญาณชะลอขึ้นดอกเบี้ย แม้กังวลความผันผวนตลาดเงินหลังเศรษฐกิจโลกหดตัว
10 ม.ค. 2562

ผู้สื่อข่าวรายงานว่า ธนาคารกลางสหรัฐ (เฟด) เปิดเผยรายงานการประชุมประจำวันที่ 18-19 ธ.ค. 2561 โดยระบุว่า กรรมการเฟดส่วนใหญ่สามารถอดทนต่อการปรับขึ้นอัตราดอกเบี้ย เมื่อพิจารณาจากภาวะเศรษฐกิจในปัจจุบัน โดยกรรมการเฟดหลายคนมีความกังวลเกี่ยวกับภาวะผันผวนที่เกิดขึ้นในตลาดการเงิน และรายงานที่บ่งชี้ถึงการชะลอตัวของเศรษฐกิจโลก
“กรรมการเฟดส่วนใหญ่มีความเห็นว่า กรรมการสามารถอดทนต่อการปรับขึ้นอัตราดอกเบี้ย เมื่อพิจารณาถึงภาวะเศรษฐกิจในปัจจุบัน โดยเฉพาะอย่างยิ่งแรงกดดันด้านเงินเฟ้อที่ยังคงอยู่ในระดับค่อนข้างต่ำ” รายงานการประชุมระบุ
นอกจากนี้ กรรมการเฟดยังได้หารือกันในประเด็นที่ว่า เฟดควรเปลี่ยนแปลงการใช้ถ้อยคำในแถลงการณ์ภายหลังการประชุมคณะกรรมการกำหนดนโยบายการเงิน (FOMC) โดยให้มุ่งเน้นการใช้ถ้อยคำที่จะสะท้อนให้เห็นว่า เฟดนำข้อมูลเศรษฐกิจมาพิจารณาในการตัดสินใจเรื่องนโยบายการเงิน
สำหรับการประชุมซึ่งมีขึ้นเมื่อวันที่ 18-19 ธ.ค.ที่ผ่านมานั้น คณะกรรมการกำหนดนโยบายการเงิน (FOMC) ของธนาคารกลางสหรัฐ มีมติเป็นเอกฉันท์ในการปรับขึ้นอัตราดอกเบี้ยระยะสั้น 0.25% สู่ระดับ 2.25-2.50% ซึ่งเป็นการปรับขึ้นครั้งที่ 4 ในปี 2561
โดยในการประชุมดังกล่าว เฟดได้ปรับลดคาดการณ์การปรับขึ้นอัตราดอกเบี้ยในปีหน้าเหลือเพียง 2 ครั้ง จากเดิมที่คาดว่าจะมีการปรับขึ้นอัตราดอกเบี้ย 3 ครั้ง
นอกจากนี้ เฟดได้ปรับลดตัวเลขคาดการณ์การขยายตัวทางเศรษฐกิจของสหรัฐในปี 2561 สู่ระดับ 3.0% จากเดิมที่ 3.1% และปรับลดตัวเลขคาดการณ์ในปี 2562 สู่ระดับ 2.3% จากเดิมที่ 2.5% พร้อมกับปรับลดตัวเลขคาดการณ์เงินเฟ้อในปี 2561 และปี2562 สู่ระดับ 1.9%